b'\n_START_ARTICLE_\n\xc5\xa0truklji\n_START_PARAGRAPH_\n\xc5\xa0truklji so tradicionalna slovenska jed. V razli\xc4\x8dnih izvedbah so poznani v vseh slovenskih pokrajinah in gastronomskih regijah. Pripravljajo se predvsem ob praznikih in ob ve\xc4\x8djih skupnih delih.\n_START_SECTION_\nPoimenovanje\n_START_PARAGRAPH_\nV Sloveniji je za posamezne vrste \xc5\xa1trukljev ve\xc4\x8d nare\xc4\x8dnih poimenovanj, vendar je najpogostej\xc5\xa1a uporaba besede \xc5\xa1trukelj, ki je povzeta iz avstrijske nem\xc5\xa1\xc4\x8dine (Struckel) in podobne nem\xc5\xa1ke besede Strudel (zavitek, prvotno vrtinec), ki pomeni jed zavite, pol\xc5\xbeaste oz. vrtin\xc4\x8daste oblike.\n_START_SECTION_\n\xc5\xa0truklji neko\xc4\x8d in danes\n_START_PARAGRAPH_\nPrva pri\xc4\x8devanja o pripravi te jedi segajo \xc5\xbee v 16. stoletje, ko naj bi leta 1589 dvorni kuhar v Gradcu zapisal recept za kuhane pehtranove \xc5\xa1truklje. Kuhani ali pe\xc4\x8deni \xc5\xa1truklji so bili jed tudi na samostanskih jedilnikih. Kot me\xc5\xa1\xc4\x8danska prazni\xc4\x8dna jed naj bi se uveljavili v 17. stoletju, medtem, ko navedbe, da naj bi kmetje v vaseh u\xc5\xbeivali kot prazni\xc4\x8dno jed \xc5\xa1ele od 19. stoletja dalje, nikakor ne morejo biti to\xc4\x8dne. Danes so \xc5\xa1truklji pogosto na jedilnikih restavracij in gostiln kot priloga k mesu in omakam ali kot samostojna sladica.\n_START_SECTION_\nSestava in na\xc4\x8dini priprave\n_START_PARAGRAPH_\nPrvi \xc5\xa1truklji so bili narejeni samo iz vle\xc4\x8denega testa. Delali so jih iz bele moke, kasneje tudi iz ajdove. Danes jih pripravljajo tudi iz kva\xc5\xa1enega, listnatega, rezan\xc4\x8dnega in krompirjevega testa. \xc5\xa0truklje kuhamo v slanem kropu ali juhi, parimo v sopari, pe\xc4\x8demo ali celo cvremo. Kuhamo jih zavite v vla\xc5\xbeno krpo ali prti\xc4\x8d. \xc5\xa0truklje lo\xc4\x8dimo po na\xc4\x8dinu kuhanja, po testu in po nadevih; orehovi, sirovi, pehtranovi, jabol\xc4\x8dni... Nadevi za \xc5\xa1truklje so lahko sladki in slani.'